Þetta og margt annað er að gerast á næstunni . Hvar ? ReykjavíkHvenær ? 20. – 23. nóvemberAðgangseyrir : Fer eftir viðburðinum Vetrarútgáfa Reykjavík Dance Festival er fögnuður danslista í breiðum skilningi , en margvíslegir viðburðir munu spretta upp á höfuðborgarsvæðinu , allt frá gjörningum í partí , listrænt spjall og sýningar . Meðal viðburða er gönguferð með fötluðum og ófötluðum leiðsögumönnum um Reykjavík , vinnusmiðja þar sem eldri borgurum býðst að læra að semja og spila pönktónlist og 35 mínútna athöfn þar sem konur á öllum aldri skapa lifandi andrúmsloft með söng og dansi þar sem kvenorka ræður ríkjum . Einnig verða reifaðar hugmyndir um krakkaveldi , eða hvernig heimurinn væri ef börn réðu ríkjum og hefðu ákvörðunarvald yfir til dæmis aðgerðaráætlun og framkvæmd gegn hamfarahlýnun . Söngkonan Rebekka Blöndal og hljómsveit flytur lög stórsöngkonunnar Billie Holiday . Hún skildi eftir sig ótal perlur , margar þeirra magnþrungnar ballöður og ástarlög og verður það helsta sem unnendur hennar þekkja flutt á tónleikunum . Rebekka er ein af efnilegustu djasssöngkonum landsins , og tók þátt í söngvakeppninni The Voice 2015 , en hún ætlar að túlka lög Billie á sinn hátt . Þrjár sveitir sem eru að vinna með sækadelíu stíga á svið á Gauknum . Ecstatic Vision koma frá Fíladelfíu , en meðlimir sveitarinnar stofnuðu hana til að búa til þá tónlist sem þeim sjálfum fannst skemmtilegast að hlusta á . Með þeim spila leðjukenndu stóner-rokkararnir Godchilla og sótrokkararnir í Pink Street Boys . ROCKY er glænýtt danskt verk eftir einn mest spennandi leikhúsmann Danaveldis , Tue Biering , en það tæklar rammpólitískt mál sem hrjáir lýðveldi heimsins : hvíta þjóðernishyggju . Verkið er sett upp sem ímynduð saga andstæðings hnefaleikarans Rocky Balboa , en í þessari útfærslu er hann líka myndlíking fyrir upprisu þjóðernispopúlisma á Vesturlöndum . Dragdrottningarnar ( og -konungarnir ) í kabaretthópnum Drag-Súgur halda upp á fjögurra ára afmæli sitt með þessari stórstjörnusýningu . Búast má við gríni og glensi , metnaðarfullum tilþrifum sem RuPaul's Drag Race mætti taka sér til fyrirmyndar , og gordjöss dans - og söngatriðum . Gestum stendur til boða kaka og þemadrykkir , blöðrur og ýmislegt fleira . Hvar ? BorgarleikhúsiðHvenær ? 19. nóvember til 21. janúarAðgangseyrir : 3.900 kr . Uppistandarinn og rithöfundurinn Bergur Ebbi velti upphátt fyrir sér málefnum eins og hver áhrif stafræns veruleika eru á hugsanir og athafnir einstaklinga , tilkall mismunandi kynslóða til réttlætis , BREXIT , Trump og fleiri spurningum fyrir áhorfendum Borgarleikhússins . Efnisþræðir þessa verks koma úr samnefndri bók hans , Skjáskot , sem kom út fyrir skömmu . Þann 20. nóvember ár hvert er minningardagur transfólks haldinn hátíðlegur til að minnast transfólks sem hefur verið myrt vegna kynvitundar sinnar eða tekið eigið líf . Trans Ísland býður öllu transfólki , fjölskyldu og samherjum að koma saman og votta þeim sem hafa dáið á þessu ári virðingu , og á sama tíma koma saman og vonast eftir bjartari framtíð . Exxistenz er umbreytandi fylgjusnákur sem borðaði og braut niður Ekkisens , sýningarrými sem starfrækt var í 101 Reykjavík árin 2014 – 2019 og lagði drög að nýrri starfsemi sem skipulögð yrði í rými þess , sem tilraunavinnustofu og skynlistasafns . Skynlistasafnið var því vígt með opnunarathöfn þann 9. nóvember kl. 17.00 , með breyttum innviðum , kynningu á nýjum áherslum og samsýningu á listaverkum sem fjalla um framtíðarverundina . Hvar ? HarpaHvenær ? 21. – 23. nóvemberAðgangseyrir : Frá 5.500 kr . Svanavatnið er einhver vinsælasti ballett allra tíma og telst til helstu verka klassíska ballettheimsins . Stórkostleg tónlist Tsjajkvoskíjs á mikinn þátt í því að ballettinn hefur haldið vinsældum sínum frá upphafi , en Sinfóníuhljómsveit Íslands mun leika hana á sama tíma og rússneski dansflokkurinn St. Petersburg Festival Ballet flytur verkið . Hvar ? BorgarleikhúsiðHvenær ? Til 12. desemberAðgangseyrir : 6.750 kr . Hilmir Snær og Nína Dögg takast á við kynngimögnuð hlutverk í margverðlaunuðu leikriti um sorgina í ástinni , en Eitur fjallar um fráskilin hjón sem hittast aftur tíu árum eftir skilnað við óvæntar aðstæður . Þau dansa á hárfínni línu afbrýðisemi , söknuðar , væntumþykju , biturðar og kraumandi ástríðna .